हादराव मोनसे रायजोनिफ्राय मोनसे रायजोसिम मुलुग सोमावग्लुंनाय कर’ना जिउसानि नैथि सनदेरनायाव गिख्रंथाव थासारि सोमजिनाय समाव आसामाव रंजालि बैसागुखौ बे बोसोरावबो फालिनो हागोनना हाया, बे एसे सानथावना बाथ्रा जानानै फैदों। आसामाव रंजालि बैसागुखौ फालिनो मोनाब्ला माबा थालांनाय बादि मोन्दांथि मोनो। रंजालि बैसागुयानो आसामनि गाजा गोमजा फालिनाय फालिथायनि गेजेराव मोनसे। बेखौ लानानै देग्लाय गाजा गोमजायै फालिनो मोनगोनना मोना बेखौ लानानै आसामनि थागिबि सुबुंफोरा साननो हमदों। मानोना आसाम रायजोयावबो दासान्दै सानफ्रोमबो गोबां सुबुंनि देहायाव कर’ना जिउसानि सनदेरनाया जानो हमगासिनो दं । जायखि-जाया समावनो बे अनजिमाया गोबां गुन बांनो हागौखौ सानखांदों। दासान्दै बोसोरसेनि उनाव रायजोयाव सोलोंथाइ फसंथानफोरनि थाखो जागायनाया जागायजेन्दोंब्लाबो सनदेरनायनि थाखाय गोबां रेसिदेनसियेल फरायसालिफोरखौ बन्द खालामनानै दोननो बाध्य’ जादों। गुबुन गोबां फसंथानफोरावबो कर’ना जिउसानि सनदेरनाया बांनायनि थाखाय आसामनि अखंनि माखासे जिल्लायाव खुंथाया 144 धारा बादि फोसावनो गोनां जादों। बिदि थासारियाव गोसो होसारनानै बैसागुयाव रंजानायनि आबहावाखौ लानानै रायजोफोरनि गेजेराव सानखागोन । रायजोनि सावस्रि मन्थ्रिआ कर’ना जिउसानि गिख्रंथावनि बाथ्राखौ बावगारनानै रंजा-बाजा रंजालि बैसागुखौ फालिनो थाखाय रायजोफोरखौ खावलायदों। बियो फोरमायदोंदि आसामाव माब्लाबाबो लकडाउन होनाय जाया होननानै रायजोफोरनि खाथियाव खोथा होनो नाजानाय नुनो मोन्दों। बे थारदि गावनो सांग्रांथि गैयाब्ला सनदेरनाया बांगोनना रोखा होननानै फोरमान जादों। बिसायख’थिनि समफोराव रायजोनि सावस्रि मन्थ्रिया कर’ना जिउसानि सनदेरनायखौ केरेप खालामाबालानो मेल-मिथिं, र’ड स’फोराव रोजा-रोजा सुबुंफोरखौ थुबुर जाहोबाय। बि बेलायाव बिसायख’थि आयगा मा राहा लाखो ? नाथाय थामथि खोलोबनि भट लानाय सानखालि सावस्रि मन्थ्रिआ मास्क गाननानैनो भट होफैनायखौ नुनो मोनदों । बिसायख’थिनि समफोराव रायजोनि सावस्रि मन्थ्रिआ रायजोफोरनि सिगाङाव मास्क गाननायनि गोनांथि गैया होननायाव मिरु सावस्रि मन्थ्रिआ रागा जोंनाया नाथाव जादों। मिरु सावस्रि मन्थ्रिनि बादिब्ला सांग्रांथियानो कर’ना जिउसानि सनदेरनायखौ होबथानो हायो। जोंनि रायजोयाव गोबां सुबुंफोरनि गोसोयाव बिदि मोनसे साननाया रोदा सुखथाबदोंदि कभिडनि भेकसिन ओंखारबाय जेब्ला जों रैखाथि मोनबाय। नाथाय बे भेकसिननि खामानि सोमोन्दै मोजां फिथायखौ मिथिनो आरो साननैसो नेथ’नांसिगोन। बिनि अनगायैबो भेकसिन होनाय मिसना गासैबो थाखोनि सुबुंफोरखौ लानो दाबो आद्रा दं। बिनिखायनो कर’ना जिउसानि सनदेरनायनिफ्राय बारग’नो थाखाय सांग्रांथिनि अनगायै गुबुन जेबो राहा गैया। सांग्रांथि जानांनानैबो बैसागु बादि फालिथायफोरखौ फालिनो नांगोन। दा कर’ना जिउसानि सनदेरनाय समावनो आसामनि थागिबि सुबुंफोरा रंजालि बैसागुखौ फालिनो साखा-फारा जानायखौ नुनो मोन्दों। थांनाय बोसोराव कर’ना जिउसानि सनदेरनायनि थाखाय आसामनि थागिबि सुबुंफोरा बैसागुखौ फालिनो मोनाखैमोन। बे खेबाव बिसायख’थि समाव राजखान्थि दैदेनगिरि-मावथिफोरजों लोगोसे रायजोनि माखासेनि गेजेराव रंजानायनि सिमा गैयामोन । जेराव आसामनि सावस्रि मन्थ्रिआ मास्क गाननायनि गोनांथि गैया खालामनायाव दैदेनगिरि-मावथि-मददगिरिफोरा कर’ना जिउसानि सनदेरनायनि बाथ्राखौ साननोनो सम गैयामोन। दा नाथाय रायजोनि सावस्रि मन्थ्रिआ बे सनदेरनायनि सायाव सानखांनाय बादि नुदों। गासैबो हादराव कर’नानि थासारिया गाज्रिनिफ्राय गाज्रिसिन जानो हमबोदोंसै। साननैसो सिगां हादराव 1लाख 26 रोजा सुबुंनि देहायाव कर’ना जिउसानि सनदेरनायखौ हमनो हादों। मिथिनाय बादिब्ला महाराष्ट्रआव सानफ्रोमबो 50 रोजानि बांसिन सुबुंफोरा नाख्रेब जादों। मिरु सोरखारा रायजो सोरखारनि हेफाजाबाव कर’ना जिउसानि सनदेरनायखौ होबथानो थाखाय राहा लागा इन दंब्लाबो महाराष्ट्र, पान्जाब बायदि रायजोनि थासारिया मोजाङाव फैथ’याखै। मुम्बई बादि सुबुं सानखो बारा थानाय फालांगि नोगोराव गोबां सनदेरनाया गासै हादरावनो गिख्रंथाव महर लागोनखौ सानखांदों। लाख-लाख खामानि मावग्रा सुबुंफोरा फिन महाराष्ट्र नागारनो गोनां जानाया मोनसे बिखा खामथाव थासारि जानो थांगासिनो दं। थांनाय बोसोरनि मार्स दानाव लकडाउन फोसावनायनि उनाव गासै हादरावनो जा सुबुं अनफाउरिया गैया सोमजिदोंमोन, बिदि गोसोखांथिखौ दाबो रावबो बावनो हायाखै। बिदि थासारि जानायनि उनावबो आसामाव रंजालि बैसागुखौ फालिनो थाखाय जों गासैबो गावनो सांग्रांथिनि गोनांथि दं। बि सांग्रांथिया गावनि आरो रायजोनिनो रैखाथि जागोन।